**Принципи и процедури при работа с деца**
(из „Политика за работа с деца“, Асоциация Родители)[[1]](#footnote-1)

**I. ПРИНЦИПИ ЗА РАБОТА С ДЕЦА**

Политиката на Асоциация Родители се ръководи от определени ценности и принципи, които организацията съблюдава в своята цялостна работа:

1. Децата са личности в развитие, които имат права. В този смисъл основна ценност на Асоциацията е благосъстоянието на децата, като техните интереси се поставят над тези на отделните възрастни или други заинтересовани страни.

2. Към децата трябва да се отнасяме с уважение независимо от техния пол, етнически произход, език, религия, вярвания, възможности, ограничения, сексуална ориентация или социален статус.

3. Вярваме, че децата трябва да бъдат окуражавани и подкрепяни да участват при вземането на решения, които ги засягат, и ще насърчаваме спазването на това тяхно право във всички наши действия.

4. Всяко дете има силни страни и потенциал за развитие. Инвестирането в децата, в тяхното развитие и благосъстояние ще подкрепи разгръщането на техния потенциал, тяхната независимост и ще подпомогне благоденствието на цялото общество.

5. Защитата на децата е отговорност на всички.

6. Задължение на всички в организацията е да се стремят да гарантират, че техните действия няма да нанесат вреда на децата и ще са ръководени от уважението към техните права.

7. Откритостта и прозрачността са важен елемент в процеса на взимане на решения в организацията и всички действия, които се предприемат.

**II. ЗАСНЕМАНЕ НА ВИДЕО И СНИМКОВ МАТЕРИАЛ**

1. При заснемане на снимков и видео материал АР се ръководи от принципите си за работа с деца, описани в настоящата политика.

1.1. Всички деца трябва да бъдат подходящо облечени, в съответствие с етичните норми. Ако се налага по-разголен външен вид за децата, снимките и видеото следва да се подбират внимателно.

1.2. Записаното съдържание е добре да отразява някакво действие и по възможност да се заснемат цели групи деца.

1.3. Всички жалби и оплаквания относно снимков и видео материал, се отчитат и документират като всички останали сигнали за насилие над деца.

2. Препоръчително е материалите да отразяват определени дейности и по възможност да се заснемат групи деца, а не конкретни личности.

3. При заснемане на видео и снимков материал предварително се взема писмена декларация за информирано съгласие от родител/настойник и дете, като ясно се формулира целта и начините на използване на материалите.

4. При заснемане на видео и снимков материал на големи групи, където събирането на информирано съгласие не е възможно, се взема предвид следното: 1) Къде се заснема материала – на публично или друго място. 2) Имало ли е предварително уведомяване за заснемане по време на събитието. 3) Ако няма специална необходимост и писмена декларация за съгласие от родител/настойник и дете, при използването на материалите не се идентифицират заснетите деца с никакви лични данни.

5. Избягва се идентифицирането на деца и при публикуване на текстови материали, отразяващи предстоящи или вече приключили дейности, освен при изрична необходимост и получено информирано съгласие от родител и дете.

6. Всички жалби и сигнали относно видео или снимков материал, се документират като сигнали за злоупотреба с деца, прави се оценка на риска и при необходимост се сезират съответните държавни институции.

7. Правилата за публикуване на видео и снимкови материали в интернет са същите, както описаните в т.1, 2, 3, 4, 5 и 6.

**III. ПРОВЕЖДАНЕ НА СЪБИТИЯ**

1. При изпълнение на дейности, в които пряко участват деца, задължително се събират декларации, удостоверяващи родителско/настойническо/попечителско съгласие. Децата и родителите/настойниците биват уведомявани от координатора на дейностите какви са техните отговорности и какви очаквания могат да имат от страна на Асоциацията още в първоначалната информация/покана към тях.

2. Всички документи, съдържащи лична информация, се събират и съхраняват в съответствие със Закона за защита на личните данни и Закона за закрила на детето..

3. Всички служители, наети на временен договор, или доброволци се запознават и се задължават писмено да следват настоящите процедури за закрила на деца.

4. Физическото пространство на провеждане на съответна дейност или събитие винаги трябва да предоставя здравословни и безопасни условия за работа с деца.

1. При интерес и/или желание да разработите политика за работа с деца за Вашата организация, моля пишете на office@roditeli.org или се свържете по телефона с Давид Кюранов – 0879 509 548 [↑](#footnote-ref-1)